Alex Ahrendtsen (DF), 2014-01-29:
Følelsen af at lykkes er nok noget af det bedste, der kan ske for et menneske. Det at kunne noget, det at vide, at man kan noget, og også at vide, hvorfor man kan noget, opbygger et menneske.
Det giver selvtillid, det øger glæden ved at lære, det åbner op, det er simpelt hen en god cirkel, man kommer ind i.
Nogle er bedre til det end andre, nogle skal have hjælp, og nogle skal opdages.
Alt det her hjælper de nationale test jo med til.
De hjælper lærerne og eleverne med at finde ud af, hvordan man skal arbejde for at forbedre sig, og det er det, de her test skal bruges til – ikke til at slå hinanden oven i hovedet med, ikke til at slå skolerne, eleverne og lærerne eller endda forældrene og i sidste ende politikerne oven i hovedet med.
De skal bruges til at forbedre det faglige niveau, og derfor var jeg meget glad for at læse redegørelse R 6, som er både glimrende og forbilledligt skrevet.
Som andre har påpeget, viser evalueringer jo, at test øjensynligt virker, og at de ude i skolen bliver brugt som et pædagogisk redskab, at det faglige niveau bliver forbedret, at eleverne bliver bedre.
Lærerne skal også lære at bruge dem fremadrettet, som det hedder.
Læringskonsulenterne skal hjælpe skolerne med det, og så skal skolelederne frem for alt sætte kursen.
Testene er ganske enkelt uundværlige, hvis målene i folkeskoleloven, som vi lige har vedtaget, om stadige faglige fremskridt for eleverne skal indfries. Når det så er sagt, vil jeg også sige, at det er vigtigt, at vi har tillid til testene, at de er lydefrie, og at kvaliteten er i orden.
Der har været lidt småproblemer med det.
Det er ministeriet, der selv har opdaget det og nu er ved at rette op på det, og det er vi jo kun glade for.
Så er vi også glade for, at de her test fremadrettet bliver kriteriebaseret, så eleven kan se sine fremskridt og tilbageskridt i stedet for kun at blive målt i sammenligning med sine klassekammerater.
Det er jo en hjælp for både lærere, elever, forældre og skoler, og det er uundværligt for ministeriet og kommunalbestyrelsen, når de skal følge op på, hvordan det går med deres skoler.
Det er alt sammen glædeligt.
Så er vi i Dansk Folkeparti også enige i, at vi først om nogle år med sikkerhed kan afdække, hvilken indvirkning testene har på undervisningen og frem for alt elevernes indlæring.
Så er vi også glade for, at de her test skal indrettes sådan, at de fremover tilpasser sig elevens niveau, så de gradvis bliver sværere.
Det er glimrende.
Så er vi da glade for, at der er seks partier nu bag de nationale test.
De Radikale og SF var jo modstandere, som fru Karen Ellemann jo på glimrende vis har fortalt om.
Nu skal jeg jo ikke gå alt for hårdt til værks mod SF og De Radikale, som har andre problemer at slås med, men jeg vil dog glæde mig til at lytte til ordførertalerne.
Jeg vil især hæfte mig ved, om ordførerne måske vil tænke lidt over, hvorfor de var så voldsomt imod test i sin tid, og måske bare stilfærdigt erkende, at de øjensynligt tog fejl, selv om vi mangler nogle evalueringer og først om 5-6 år med sikkerhed kan sige, at de her test faktisk er et godt redskab.
Jeg glæder mig meget til at høre det.
Jeg ved jo, hvor drøj en kost det kan være at æde sine egne ord, og at det ofte kan være lettere at indtage Jerusalem end at gå væk fra det, man engang har stået for.
Så siger redegørelsen jo også, at de nationale test kan forbedres.
Det angår bl.a. placeringen af test på klassetrin.
Der er selvfølgelig den statistiske usikkerhed, som vi har diskuteret tidligere ved andre lejligheder, og der er spørgsmålet om, om vi skal have andre færdigheder ind i de her test, om hjælpemidler skal tillades, og hvilken fritagelse der kan tillades.
Det er alt sammen noget, som ministeren lægger op til at vi skal diskutere i forligskredsen, og det ser vi frem til.
Afslutningsvis vil jeg egentlig bare sige, at vi i Dansk Folkeparti har stået et hundrede procent bag disse nationale test, og at vi også fremover står bag.
Så jeg skal bare opfordre venstrefløjen og især De Radikale og SF til at lytte nøje, når Dansk Folkeparti foreslår noget nyt i fremtiden.
Som oftest har vi jo ret, og som oftest er det, vi foreslår, snusfornuft og bunder i stærke erfaringer og ikke så meget i ideologi og pædagogisk luftlagssnak.
Vi er glade for, at der nu er seks partier bag de nationale test, og så kan vi jo håbe på, at evalueringen om nogle år viser endnu bedre resultater.
Det er i hvert fald vores formodning.